b'\n_START_ARTICLE_\nPearl Harbor (film)\n_START_SECTION_\nHandling\n_START_PARAGRAPH_\nFilmen starter i Tennessee 1923, hvor man ser to drenge, Rafe McCawley og Danny Walker, der leger piloter i en lade. Rafes far har sit eget fly, som han netop lander med efter en flyvetur og drengene s\xc3\xa6tter sig op i den og f\xc3\xa5r den startet ved et uheld. Der sker dog ikke drengene noget, da de f\xc3\xa5r stoppet flyet hurtigt igen, men scenen skal vise drengenes tidlige interesse for flyvning._NEWLINE_I 1940, hvor Rafe og Danny er blevet voksne unge m\xc3\xa6nd, er de begge blevet premierl\xc3\xb8jtnanter i United States Army Air Corps under major James Harold Doolittle. Rafe, der begynder at indse at Amerika ikke kan holde sig ude at den begyndende krig i Europa, melder sig frivilligt til Royal Air Forces specielle kampenhed Eagle Squadrons, som blev dannet under 2. verdenskrig og som netop er for frivillige amerikanske kamppiloter. Danny, derimod ser ikke nogen grund til at ops\xc3\xb8ge fare og kamp, bliver vred og skuffet over Rafe. Danny og de resterende piloter skal efterf\xc3\xb8lgende udstationeres til Pearl Harbor, Hawaii. _NEWLINE_Om aftenen inden Rafes afrejse til England m\xc3\xb8des Rafe og alle de andre unge piloter med Rafes k\xc3\xa6rlighedsinteresse, Evelyn, til bal. Rafe og Evelyn m\xc3\xb8dte hinanden nogle uger tidligere, da Rafe og Danny sammen med de andre soldater skulle igennem et l\xc3\xa6getjek, der skulle afg\xc3\xb8re deres videre fremtid inden for flyverkorpset. Rafe, som er ordblind, er t\xc3\xa6t p\xc3\xa5 at blive n\xc3\xa6gtet videre, da man kunne tro at hans syn bare ikke var optimalt, men Evelyn, som er ansat som sygeplejerske p\xc3\xa5 stedet, lader ham til sidst g\xc3\xa5 videre. For at takke for hendes venlighed ops\xc3\xb8ger Rafe Evelyn og selvom han ender med at br\xc3\xa6kke sin n\xc3\xa6se, fordi han f\xc3\xa5r den samme vaccination to gange og derfor bliver svimmel og falder, ender det med at de to m\xc3\xb8des om aftenen, hvor de bliver forelsket i hinanden. _NEWLINE_Evelyn og hendes andre sygeplejerske-veninder m\xc3\xb8des som sagt med Rafe og de andre piloter, men hen p\xc3\xa5 aftenen fortr\xc3\xa6kker Rafe og Evelyn sig, hvor Rafe fort\xc3\xa6ller hende at han skal rejse til England dagen efter og h\xc3\xb8jest sandsynlig skal i krig. Han lover dog at han nok skal komme tilbage, og de g\xc3\xa5r efter en kort afsked, hver til sit._NEWLINE_Den n\xc3\xa6ste dag ses Rafe og Danny p\xc3\xa5 togstationen, hvor Rafe beder Danny passe p\xc3\xa5 Evelyn, da hun og de andre sygeplejersker ogs\xc3\xa5 skal udstationeres til Pearl Harbor. De siger farvel til hinanden og netop som toget skal til at s\xc3\xa6tte i gang, ser Rafe Evelyn ude p\xc3\xa5 perronen, selvom han sagde at han ikke \xc3\xb8nskede hun m\xc3\xb8dte op, s\xc3\xa5 de ikke beh\xc3\xb8vede at sige farvel \xc3\xa9n gang til. Rafe ser dog stort p\xc3\xa5 det, da han nu ved at Evelyn elsker ham. Rafe ankommer snart til England, som allerede er involveret i krigen, og han og Evelyn holder kontakten ved at sende breve til hinanden. Omtrent samtidig ankommer Danny med h\xc3\xa6rens flystyrker og Evelyn med sygeplejerskerne til Pearl Harbor. Under et angreb under slaget om England i 1941 bliver Rafe skudt ned, og man g\xc3\xa5r ud fra at han er faldet i kamp. Dette bliver meddelt til Danny, som lovede at v\xc3\xa6re den til at overbringe Evelyn meddelelsen, hvis det skulle ske. Evelyn bliver knust, men efter tre m\xc3\xa5neder, st\xc3\xb8der hun helt tilf\xc3\xa6ldigvis ind i Danny, og de tilbringer aftenen sammen, hvor de mindes om Rafe. _NEWLINE_Kort tid efter begynder de at udvikle f\xc3\xb8lelser for hinanden, og efter at Danny har fl\xc3\xb8jet en tur med Evelyn i den hawaiianske solnedgang, bliver de et par. Den 6. december 1941 dukker Rafe op ved hospitalet, hvor Evelyn arbejder og det viser sig at han overlevede styrtet, men var strandet i det besatte Frankrig, hvor intet nyt kom ind eller ud. Da Danny, som ogs\xc3\xa5 har h\xc3\xb8rt nyheden, dukker op ved hospitalet g\xc3\xa5r det op for Rafe at Evelyn og Danny er sammen og han g\xc3\xa5r i vrede. Danny finder ham snart nede p\xc3\xa5 den lokale bar, hvor gl\xc3\xa6den over Rafes tilbagevenden er stor. Rafe er stadig rasende (og nu fuld) og snart bryder der en sl\xc3\xa5skamp ud mellem dem, hvor politiet til sidst tilkaldes. De n\xc3\xa5r dog at flygte og k\xc3\xb8rer v\xc3\xa6k. _NEWLINE_Den n\xc3\xa6ste morgen, den 7. december 1941, v\xc3\xa6kkes hele Pearl Harbor af japanske Zero-fly og "Kate"-torpedofly, der uhindret flyver ind og for\xc3\xa5rsager enorme eksplosioner, der blandt andet s\xc3\xa6nker slagskibene USS Arizona, USS Oklahoma og mange andre skibe fra den amerikanske fl\xc3\xa5de, der ligger for anker. Kaos spreder sig i takt med at folkene bliver klar over, hvad der sker, men p\xc3\xa5 dette tidspunkt er det ved at v\xc3\xa6re for sent. Evelyn og de andre sygeplejersker styrter alle til hospitalet, hvor de fors\xc3\xb8ger at hj\xc3\xa6lpe de s\xc3\xa5rede. I mellemtiden er det lykkedes Rafe og Danny at n\xc3\xa5 hen til en mindre flyveplads, som japanerne endnu ikke har bombet, og kommer op i hver deres jagerfly, og de ender med at nedskyde syv japanske fly. De skynder sig herefter tilbage til hospitalet, hvor Evelyn, lettet over at se dem i live, styrer situationen s\xc3\xa5 godt hun kan. _NEWLINE_Efter angrebet afholdes der en mindeceremoni for de faldne og USA erkl\xc3\xa6rer krig mod Japan. Rafe og Danny bliver for deres heltemodige indsats begge forfremmet til kaptajner, f\xc3\xa5r tildelt Silver Star-ordenen og bliver tilbudt plads ved \xe2\x80\x93 nu \xe2\x80\x93 oberst Doolittles farlige og tophemmelige mission. F\xc3\xb8r de rejser tager Evelyn hen til Rafe, hvor hun fort\xc3\xa6ller at hun er gravid med Dannys barn, og at hun har t\xc3\xa6nkt sig at forblive sammen med Danny, men at hun inderst inde elsker Rafe mindst lige s\xc3\xa5 h\xc3\xb8jt som Danny. Hun beder Rafe om ikke at fort\xc3\xa6lle Danny at han skal v\xc3\xa6re far, for at han bedre kan koncentrere sig om missionen og om at komme hjem. _NEWLINE_Pr\xc3\xa6sident Franklin D. Roosevelt \xc3\xb8nsker med krigserkl\xc3\xa6ringen mod Japan at vise at Japan ikke er immun overfor bombning, hvilket f\xc3\xb8rer til Rafe, Danny og de andre piloter indleder et langt tr\xc3\xa6ningsprogram, hvor de tr\xc3\xa6ner til det der senere blev kendt som Doolittle-raidet, som fandt sted den 18. april 1942. Angrebet udf\xc3\xb8res med B-25 Mitchell-bombefly, der flyver fra hangarskibet USS Hornet (CV-8), som flyver ind over Tokyo og bomber byen. Rafe og Danny klarer begge angrebet, men bliver begge n\xc3\xb8dt til at n\xc3\xb8dlande i en rismark i et japansk-besat omr\xc3\xa5de, da de (grundet det skrappe v\xc3\xa6gtkrav for at kunne lette fra Hornet) ikke har nok benzin. Her bliver de overrasket af japanske soldater, der omringer dem. Netop som Rafe skal til at skydes, sl\xc3\xa5r Danny til soldaten og bliver selv beskudt, inden det lykkedes de andre amerikanske piloter at sl\xc3\xa5 de japanske soldater ihjel. Rafe tager den d\xc3\xb8ende Danny i sine arme og fort\xc3\xa6ller ham at han bliver n\xc3\xb8dt til at overleve, da han skal v\xc3\xa6re far. I sine sidste ord, siger Danny at det ikke er ham, der skal v\xc3\xa6re far, men Rafe, hvorefter han d\xc3\xb8r. _NEWLINE_Filmens sidste scener viser Evelyn og Rafe, der er sammen igen, og som g\xc3\xa5r med lille Danny (Dannys biologiske s\xc3\xb8n) hjemme i Tennessee, hvor de bes\xc3\xb8ger Danny Walkers gravsten. Rafe tager efterf\xc3\xb8lgende sin s\xc3\xb8n med ud p\xc3\xa5 en flyvetur og de to flyver ind mod solnedgangen i et gammeldags biplan.'